༈ གདན་ས་ཆེན་པོ་དེ་ཉིད་ཀྱི་བསྟན་པའི་འཕེལ་འགྲིབ་ཇི་ལྟར་བྱུང་ཚུལ་

རགས་རིམ་ཙམ་བཀོད་པ།

༈ སྤྱི་ལོ་ ༡༩༥༨ ལོར་རྒྱ་ནག་གི་རིགས་གནས་གསར་བརྗེ་དུས་འགྱུར་གྱི་ཟིང་འཁྲུག་སྐབས་༧་སྐྱབས་མགོན་ཟླ་ས་རྣམ་གཉིས་དཔོན་སློབ་ཧྲག་བསྡུས་འཕགས་ཡུལ་དུ་བྲོས་བྱོལ་ལ་ཕེབས། བླ་མ་སངས་རྒྱས་ཕུན་ཚོགས་དཔོན་སློབ་ཟི་ལིང་ཁྲིམས་ཁང་དུ་གདན་དྲངས་ཏེ་འདས། གཞན་ཡང་གྲྭ་ཚང་མང་ཆེ་བ་མཚོན་དང་ཁྲིམས་ལ་སྦྱར། སྐུ་གསུང་ཐུགས་རྟེན་རྣམས་གཏོར། མདོ་ཡི་ཕོ་བྲང་ཀ་བ་ཞེ་བཞི་ཅན་འབྲོག་ཤོག་ཤོག་ཀའི་སྲིད་གཞུང་གིས་གཏོར་ཏེ་ཤིང་ཆས་ཀུན་རྒྱ་ཆགས་ཐང་དུ་བསྐྱལ། དབུ་རྩེའི་ལྷ་ཁང་ཆེ་ཆུང་གཉིས་མི་དམངས་སྤྱིའི་མཛོད་ཁང་བྱས་ཏེ་མི་ལོ་ཉི་ཤུ་ཙམ་གྱི་རིང་ལ་དམ་པའི་ཆོས་ཀྱི་སྒྲ་ཙམ་ཡང་མི་གྲགས་པར་གྱུར་ཏོ། །

༈ སླར་ཡང་བསྟན་པ་ཉམས་གསོ་ཇི་ལྟར་བྱས་པའི་ཚུལ།

 རིག་གནས་གསར་བརྗེ་ཆེན་པོ་མཇུག་བསྒྲིལ་ཏེ། ཆོས་ལུགས་དད་མོས་རང་དབང་དང་ཕྱི་ཕྱོགས་སྒོ་འབྱེད་བྱུང་ནས། སྤྱི་ལོ་ ༡༩༧༩ ལོ་དབྱར་ཐོག་བལ་ཡུལ་ནས། དབུ་མཛད་འཇིགས་རྡོར་སོགས་གྲྭ་བཞི་གཞིས་སྐོར་ལ་འབྱོར་སྐབས། མང་ཐོས་འདུལ་བ་འཛིན་པ་མཁན་རིན་པོ་ཆེ་རྒན་ཚེ་རྒྱམ་མཆོག་གིས་གཙོར་འགན་བཞེས་ཏེ། ཐོག་མར་རྟེན་འབྲེལ་གྱི་མཛད་སྒོ་གདན་ས་ཆེན་མོ་དཔལ་དིལ་ཡག་དབུ་རྩེའི་ཟླ་བཟང་གོང་མ་ན་རིམ་གྱི་གཟིམས་སྤྱིལ། ༼ཇིམ་༽གྱིམ་ཚེ་ཁང་ཞེས་པ་དེ་སྤམ་སྟོད་རུ་ཆེན་ནས་གཡར་པོ་ཞུས། ཐོག་མར་ཡང་ཐོག་ནས་དར་ཕྱར་དུང་འབུད། དེ་ནས་བསང་དང་གསེར་སྐྱེམས་གསོལ་ཁ་གསུང༌། དེ་དུས་བལ་ཡུལ་ནས་བྱོན་པའི་གྲྭ་བཞི་མིན་པ་གཞན་ཀུན་ལ་གཟན་གཤམ་མེད། བོད་གོས་རེ་གྱོན་ནས་ཚོགས། འཁོར་ལོའི་མགོན་པོ་འདྲེན་མཆོག་མཚུངས་མེད་མཁན་ཆེན་ཟླ་བ་བཟང་པོས་ཞལ་གསུང་བཀའ་སློབ་སྒྲ་ཕབས་འཁོར་ལོ་དེ། དད་ལྡན་མང་ཚོགས་ཡོངས་ཀྱི་རྣ་བའི་དགའ་སྟོན་དུ་བཀའ་དྲིན་བསྩལ། སྐབས་དེར་རྟེན་འབྲེལ་ལེགས་ཚོགས་ཕུན་སུམ་ཚོགས་ཚུལ་ནི། སྔ་ལོ་དིལ་ཡག་གནས་མཆོག་ནས་རི་ཉིགས་ནས་བྱུང་བའི་རོལ་སིལ་སྒམ་གང་རྙེད། དེ་ལ་སིལ་སྙན་ནོར་བུ་སྙན་གྲགས་དང༌། ཞིང་ཀུན། གཡུ་གཞུང་མ། སེར་རྒོག་མ་སོགས། རོལ་མོ་རི་རྩ་དང༌། ཡབ་ཚང་རྦུབ་ནག་མ། ཀར་རྦུད་ཆེ་ཆུང༌། འབྲུག་རྦུབ་སོགས་དང༌། དགུ་ཏིང༌། ཚེས་བཅུའི་ཏིང་ཏིང་སོགས་ཡོད། ས་ཐོ་ནང་ཞེས་པ་ནས་དུང་དཀར་གསེར་གཤོག་ཅན་ཆ་གཅིག་རྙེད། ས་བསྐུངས་རྒྱབ་པའི་རྔ་ཁྲ་བཅོ་ལྔ་དང༌། དངུལ་གྱི་ཕུད་ཀོང་ཆ་གཅིག་དང༌། གསེར་དངུལ་ལས་བཟོས་པའི་མེ་ཏོག་ཀྱང་ཕུལ་མཁན་བྱུང༌། ལོ་དེར་སྤམ་རྒྱལ་ནང་ནས་རི་བསྐུངས་སྐུ་འདྲ་ཆེ་ཆུང་ཉེར་བདུན་ཙམ་དང༌། མཁར་རྔ། རྒྱ་གླིང་དངུལ་སྤྲུག་མ། དངུལ་རྐང་ཆ་གཅིག །གསེར་དངུལ་སྤྲ་མའི་ཕུད་སྐྱེམས་སོགས་གནའ་རྫས་གྲགས་ཅན་ཀུན་ཀྱང་རྙེད་འཛོམས་བྱུང༌།

 དེ་ནས་སྤྱི་ལོ་ ༡༩༨༠ བོད་ཟླ་༡༢་པའི་ཚེས་༢༧་༢༨་༢༩་བཅས་ལ་རྟོགས་པའི་དབང་ཕྱུག་ཆེན་པོ་བླ་རྒན་ཀུན་དགའ་བསྟན་འཛིན་རིན་པོ་ཆེ་མཆོག་དང༌། འདུལ་འཛིན་མཁན་ཆེན་དམ་པ་རྒན་ཚེ་རྒྱམ་མཁན་སློབ་ཟུང་གིས་རྒྱལ་བསྟན་རྨང་ནས་གསོ་བའི་ཐུགས་བསྐྱེད་གོ་ཆ་བཙན་པོའི་དབུ་འཛིན་མཛད། གྲྭ་གསར་རྙིང་ཡོངས་རྫོགས་ཞིབ་འདུས་མཛད་དེ་མི་རེས་ལྕི་བ་རྒྱབ་ཁལ་ལྔ་རེ་དང༌། མར་རྒྱ་མ་གསུམ། ཕྱུར་བ་རྒྱ་མ་བཞི། ཇ་རྒྱ་མ་གསུམ་རེ་བསྡུས་ཏེ་ཐེངས་དང་པོ་དགུ་གཏོར་ཚོགས། དེ་ལྟར་ལོ་མང་རིང་སྲོལ་ཆགས། སྐབས་དེར་དགོན་པ་སླར་གསོ་བྱེད་ཚུལ་བཀའ་གྲོས་དང་ལས་སྣེ་བཀོད་སྒྲིག་འཆར་འགོད་ཐོག་མར་མཛད། དེའང་བླ་རྒན་ཀུན་དགའ་མཆོག་རྡོ་རྗེ་སློབ་དཔོན་དང༌། དེ་བཞིན་དབུ་མཛད། གཉེར་པ། དགེ་བསྐོས། མཆོད་དཔོན། དུང་དམར། རྒྱ་གླིང་སོགས་སྤྱི་ཚོགས་རྙིང་པའི་རྒན་རབས་རྣམས་ཀྱིས་དཔལ་དིལ་ཡག་དགོན་གྱི་མཐོང་བ་བརྒྱུད་པའི་ཕྱག་བཞེས་མ་ནོར་བ་ཉམས་གསོ་བཀའ་དྲིན་བསྐྱངས། གསོ་སྐྱོང་གྲྭ་ཆུང་གཉིས་རེ་ལ་སློབ་སྦྱོང་གནང་ནས་རིམ་བཞིན་གོང་འཕེལ་བྱུང་བ་ཡིན། མཁན་ཆེན་ཚེ་རྒྱམ་དང༌། བླ་རྒན་ཀུན་དགའ་བསྟན་འཛིན་རྣམ་གཉིས་ཀྱི་ཐུགས་བཞེད་ལྟར། གྭའུ་འབྲོང་གཉིས་དང་དེ་བཞིན་ཡོབ་གཞུང་དགེ་རྒྱལ་སོགས་ཀྱི་རྒྱབ་སྐྱོར་དང་ཞབས་ཞུས་བསྒྲུབས། དེའི་སྐབས་མདོ་ཡི་ལྷ་ཁང་ཞིག་གསོ་བྱེད་པའི་ནུས་པ་མེད་ཀྱང་སླར་གསོའི་སྐབས་སུ་སྤམ་སྟོད་ནས་ལྷ་ཁང་དང་དགོན་པའི་ཉེ་འཁོར་གྱི་ས་རྣམས་ཡོངས་རྫོགས་ཡར་ཕུལ། གཙུག་ལག་ཁང་རྙིང་པ་ཀ་བ་བཅུ་དྲུག་ཅན་དེ་ཀ་ཡོ་གདུང་འཁྲུགས་ཧ་ཅང་ཆེ་སྟབས་དཔྱིད་ཀར་བསྐྱར་གསོ་བྱས། དེའང་སེར་སྐྱ་མང་ཚོགས་ཡོངས་ཀྱི་སྟོབས་ཤུགས་ལ་བརྟེན་ནས་ཟླ་གཅིག་གིས་ལེགས་གྲུབ་བྱུང་སྟེ། ལོ་དེར་ལྷ་ཁང་ཐོག་ལ་མགོན་ཁང་ཆེན་མོ་གསར་དུ་བཙུགས། མགོན་བླ་རྒྱུན་བཞུགས་དང༌། མགོན་གྲྭ་བཞི་རེ་ཟླ་ཕྱེད་ལ་བརྗེ་ལེན་བྱེད་པའི་སྲོལ་ཚུགས། གྲོ་ལོད་མགོན་ཁང་གསར་དུ་བཙུགས།

༈ རབ་བྱུང་བཅུ་བདུན་པའི་ལྕགས་སྤྲེལ་ཏེ་སྤྱི་ལོ་ ༡༩༨༠ ལོར། བླ་རྒན་རིན་པོ་ཆེ་ཀུན་དགའ་བསྟན་འཛིན་མཆོག་དང༌། གྲྭ་རྒན་ཁ་ཤས་འབུལ་སྡུད་ལ་ཐེངས་དང་པོ་དགེ་རྒྱལ་རྫ་སྟོད་ཕྱོགས་སུ་བྱོན། སྐབས་དེར་ཆ་རྐྱེན་ཧ་ཅང་ཞན་སྟབས་མཆོད་ཆས་ཕྲན་བུ་ཡོད་པ་རང་རང་གི་རྒྱབ་ཏུ་ཁུར། སྤམ་རྒྱལ་རུ་ཆུང་ནས་ཕུལ་བའི་དྲེའུ་དཀར་མོ་ཞིག་དང་གུར་གཅིག་ལས་གཞན་པའི་ཆས་ཀ་མེད་ནའང་དཀའ་ངལ་ཁྱད་བསད་ཀྱིས་བསྟན་པའི་མེ་རོ་གསོས། ལོ་དེའི་བོད་ཟླ་༩་པའི་ཚེས་༡་ནས་ཞི་ཚེ་པད་གསུམ་སྒྲུབ་མཆོད་ཉིན་༡༥་རིང་གསར་དུ་བཙུགས། བོད་ཟླ་༤་པའི་ཚེས་༡༥་ནས་སྨྱུང་གནས་ཆ་གཉིས་དང༌། བོད་ཟླ་༥་པའི་ཚེས་༡༥་ལ་འཛམ་གླིང་སྤྱི་བསང་སོགས་སྔར་སྲོལ་ལྟར་སླར་གསོ་མཛད། སྐབས་དེར་དགེ་རྒྱལ་བྱ་ཆད་སེ་བོ་ལ་ཐོག་ནས་ཕེབས་དུས་ཁ་བ་དང་གྲང་ངར་ཤིན་ཏུ་ཆེ། རྗེ་བླ་མ་དགུང་ལོ་མཐོ་ཞིང་སྐུ་གྲིབ་ཡང་ཆེ་སྟབས་འོ་བརྒྱལ་ཆེན་པོ་བྱུང༌། འབྱོན་མ་ནུས་པས་ཞབས་གྲལ་རྣམས་ཀྱིས་ཕྱིང་པའི་སྟེང་དུ་རི་རྩེ་ནས་རི་མཐའི་བར་གདན་དྲངས། རྗེ་བླ་མས་ཐུགས་དགོངས་ལ་ང་སྤྱི་ཚོགས་རྙིང་པའི་སྐབས་ཐེམ་སྤོང་གི་དམ་བཅའ་བྱས། དཀོར་ཟས་ཀྱང་སྤང་བ་ཡིན་ནའང༌། ད་རེས་དཀོར་གྱི་དོན་དུ་དཀའ་ངལ་འདི་འདྲ་དགོས་པ་ཅི་ཡིན་སྙམ་པ་ཡང་ཡང་བྱུང༌། རེ་ཞིག་ནས་སྐྱབས་རྗེ་རྡོ་རྗེ་འཆང་ཟླ་བ་བཟང་པོ་སྐུ་ན་ཆུང་ངུའི་སྐབས་སུ། ཡོངས་འཛིན་རྟ་རྣ་ཨ་སྤེན་རིན་པོ་ཆེས་ང་གྲོང་ཆོག་ལ་འགྲོ་དགོས། དོ་ནུབ་སྤྲུལ་སྐུ་རིན་པོ་ཆེའི་མདུན་དུ་ཁྱོད་བཞུགས་གསུངས་ནས་ཕེབས་སོང༌། དགོང་མོ་སྐྱབས་རྗེ་བླ་མའི་ཞལ་ནས་བྱ་ཆོས་བྱིའུ་སྒྲུང་ཤོད་ཅེས་གསུངས། བཤད་བཞིན་པའི་སྐབས་སུ། འོ་ཡ། ང་བལ་བོད་མཚམས་ལ་འགྲོ་དགོས། དེ་དུས་ཁྱེད་ང་ཡི་ཚབ་གྱིས་གསུངས་ཏེ། གཟིམས་སོང་བ་དེ་ཝལ་ལེར་སེམས་ལ་ཤར་སོང་ཞེས་ཞབས་གྲལ་ཀུན་ལ་གསུངས། བསྟན་པ་ཉམས་གསོའི་སྐབས་སུ་ལུང་བསྟན་དེ་ཉིད་དོན་ལ་གནས་ཞིང་རྒྱལ་བའི་རྒྱལ་ཚབ་དམ་པ་མིང་དོན་མཚུངས་པར་བྱུང་བ་ཡིན་ནོ། །

 སྤྱི་ལོ་ ༡༩༨༡ གསར་ཚེས་ལ་ངག་ཕྲིན་སྤྲུལ་སྐུ་ཚེ་དབང་བདེ་ཆེན་མཆོག་དང་རྗེ་དྲུང་སྤྲུལ་སྐུ་ཆོས་ཀྱི་ཉི་མ་རྣམ་གཉིས་གདན་དྲངས་ཏེ། ཐུགས་སྒྲུབ་བར་ཆད་ཀུན་སེལ་གྱི་སྒོ་ནས་སྨན་སྒྲུབ་སྒྲུབ་ཆེན་བཙུགས།

 དགེ་རྒྱལ་དཔག་ཡམས་ཕྱོགས་སུ་འབུལ་སྡུད་ལས་བྱུང་བའི་དངོས་པོ་ཀུན་དགོན་པ་ཉམས་གསོའི་ཆེད་དུ་ཕུལ་བར་མཛད། སྡེ་དགེ་ནས་བཀའ་འགྱུར་དང་བསྟན་འགྱུར། གཞན་ཡང་རིས་མེད་མཁས་གྲུབ་དུ་མའི་བཀའ་འབུམ། དཔལ་སྤུངས་ནས་ཀཾ་ཚང་གི་འདོན་ཆོག་དཔེ་ཆ་མང་པོ་གསར་དུ་བསླུས་ཏེ་གདན་དྲངས། ཕྱི་ནང་གི་འཆར་འགོད་ཡོངས་རྫོགས་མཁས་དབང་དམ་པ་རྒན་ཚེ་རྒྱམ་མཆོག་གིས་འགན་འཛིན་མཛད་པ་དང་གྲྭ་ཆུང་རྣམས་ལ་སུམ་རྟགས་སོགས་འཆད་ཁྲིད་ཀྱང་གནང༌།

 སྤྱི་ལོ་ ༡༩༨༢ པའི་ལོར་དྭགས་བརྒྱུད་བསྟན་པའི་ཉི་མ་མཁན་ཆེན་ཟླ་བ་བཟང་པོ་གདན་ས་ཆེན་པོ་དེ་ཉིད་ལ་གཞིས་སྐོར་ཐེངས་དང་པོར་ཕེབས་ནས་འདུལ་བ་གཞི་གསུམ་ལས་གསོ་སྦྱོང་གི་ལག་ལེན་ལོ་དེར་གསར་དུ་བཙུགས། ཐུགས་རྗེ་གསང་འདུས་སྒྲུབ་ཆེན་ཐེངས་དང་པོ་ཚོགས། དེ་ནས་ལོ་ལྟར་རྒྱུན་འཛུགས་བྱུང༌། སྒྲུབ་ཁང་བཀོད་སྒྲིག་དང་ལས་སྣེ་གསར་བསྐོས་མཛད། དམིགས་བསལ་དུ་ཚྭ་ཚྭའི་ཕུ་ལ་བཤད་གྲྭའི་ཁང་པ་གསར་བཞེངས་དང༌། བླ་རྒན་རྣམ་གཉིས་དགུང་ལོ་མཐོ་བས་བན་རྒན་ཚེ་དབང་ལ་ཕྱི་ནང་གི་འགན་ཁུར་བྱེད་དགོས་པའི་བཀའ་ལུང་བསྩལ། བན་རྒན་རིན་ཚེ་ལ་སྤྱན་གཟིགས་ཀྱི་སྐོར་བདག་གཉེར་བྱེད་དགོས་པའི་ཞལ་བཀོད་མཛད་ནས་བལ་ཡུལ་དུ་ཞབས་བཏེགས།

 དེ་ནས་བཟུང་བླ་མའི་བཀའ་བཞིན་བན་རྒན་ཚེ་དབང་རྡོར་སློབ་ཀྱི་འགན་བཞེས་ཏེ། འབུལ་སྡུད་ལས་བྱུང་བ་ཀུན་དགོན་པ་ཉམས་གསོའི་ཆེད་དུ་ཕུལ་བས་མཛད་རྗེས་ཆེ། བན་རྒན་རིན་ཚེ་ནས་ཀྱང་མི་ལོ་ཉི་ཤུ་ལྷག་གི་ཡུན་ལ་ཞབས་ཞུས་བསྒྲུབས་ནས། ཁོང་སྐུ་ན་མཐོ་ཞིང་སྙུན་གཞི་ལྕི་བའི་སྐབས་སུ། ཡོ་བྱད་ཞིབ་ཕྲ་དང༌། མ་ཡིག་ཕྱག་བྲིས་བཅས་རང་དགོན་བླ་གྲྭ་རྣམས་ཀྱི་མདུན་སར་རྩིས་སྤྲད་པ་སོགས་མཛད།

 སྤྱི་ལོ་ ༡༩༨༣ ལོར་ཚྭ་ཚྭའི་ཕུར་བཤད་གྲྭ་གསར་དུ་ཚུགས། ལོ་དེའི་བོད་ཟླ་༨་པའི་ཚེས་༢༨་ཉིན་སྒྲུབ་ཐེངས་དང་པོ་དབུ་བཙུགས། ཐོ་བཞག་སྒྲུབ་དཔོན་བླ་མ་བླ་རྒན་ཀུན་བསྟན་འཛིན་མཆོག་གི་དབང་ལུང་ཁྲིད་གསུམ་བཀའ་དྲིན་བསྩལ།

 རབ་བྱུང་བཅུ་བདུན་པའི་ཤི་བྱི་སྟེ་སྤྱི་ལོ་ ༡༩༨༤ ལོར་དགུ་གཏོར་ཆེན་མོའི་གདངས་རོལ་མོ་དང་གར་འཆམ་གསར་དུ་ཚུགས། ལོ་དེར་ཕག་མོ་བདེ་མཆོག་རྒྱལ་རྒྱམ། སྨན་ལྷའི་མདོ་ཆོག །གནས་ཆོག་བཅས་དུས་མཆོད་གསར་དུ་བཙུགས་ནས་ཉིན་༡༧་རིང་ཚོགས་སྲོལ་བྱུང༌། བོད་ཟླ་༡༡་པའི་ཚེས་༣་ནས་ཟླ་གཅིག་རིང་ལ་གྲྭ་རྒན་པ་རྣམས་ཀྱིས་ཐུན་བཞིའི་ཉམས་ལེན་དང༌། ཆུང་བ་ཀུན་སློབ་སྦྱོང་བྱས་ཏེ་བཅའ་བསྡམ་པའི་སྲོལ་སླར་གསོ་ཐེངས་དང་པོ་བྱུང༌། ཉི་མ་ལོག་བཟློག་དང་དགུ་ཆུང་མ་གཉིས་ལ་གྲོ་ལོད་བཟློག་པ་དང༌། རཏྣ་ཕུར་པའི་བཟློག་པ་རེས་མོས་བྱེད་པའི་སྲོལ་གསར་དུ་བཙུགས། བཅའ་བསྡམ་པའི་རིང་ཚེས་༡༠་ལ་ཐུགས་སྒྲུབ་ཕྲིན་ལས་འབྲིང་པོ་དང་༡༥་ལ་གསོ་སྦྱོང༌། ༢༢་ལ་ཀཾ་ཚང་བླ་མ་མཆོད་པ། ༣༠་ལ་གསོ་སྦྱོང་བཅས་སྲོལ་རྒྱུན་སླར་གསོ་བྱུང༌། བརྒྱུད་རིམ་དེ་ལྟར་ལྡན་པའི་ཁྲོད་ནས་རིམ་བཞིན་འཕེལ་རྒྱས་སུ་སོང་བ་ཡིན།

 བླ་མ་སངས་རྒྱས་ཕུན་ཚོགས་ཀྱི་ཡང་སྲིད་ཀརྨ་ཆོས་དཔལ་ཡེ་ཤེས་སྨྲ་བའི་ཉི་མ་དཔལ་བཟང་པོ་མཆོག་ཐེངས་དང་པོ་དིལ་ཡག་དགོན་དུ་གདན་དྲངས། དབུ་རྩེའི་ཟླ་བཟང་གོང་མ་རིམ་བྱོན་གྱི་གཟིམས་སྤྱིལ་དུ་བཞུགས།

 སྤྱི་ལོ་ ༡༩༨༨ ལོ་དབྱར་ཐོག་བལ་ཡུལ་ནས་སྒྲུབ་དཔོན་བླ་མ་བསོད་ནམས་འགྱུར་མེད་དིལ་ཡག་དགོན་དུ་ཕེབས། ལྷ་ཁང་གསར་བཞེངས་ཆེད་དུ་དངུལ་སྒོར་ཁྲི་བརྒྱད་གནང༌།

 རབ་བྱུང་བཅུ་བདུན་པའི་ལྕགས་རྟ་སྟེ་སྤྱི་ལོ་ ༡༩༩༠ ལོར་སླར་ཡང་འཁོར་ལོའི་མགོན་པོ་འདྲེན་མཆོག་མཚུངས་མེད་ཟླ་བ་བཟང་པོ་ངེས་དོན་ཆོས་ཀྱི་ཉི་མ་མཆོག་གཞིས་དགོན་དིལ་ཡག་གི་གདན་སར་ཕེབས། དིལ་ཡག་མདོ་ཡི་ལྷ་ཁང་ཆེ་བ་གསར་བཞེངས་ལེགས་གྲུབ་བྱུང་བའི་མཛད་སྒོ་དང་འབྲེལ་ཐུགས་གསང་སྒྲུབ་ཆེན་ལྷ་ཁང་གསར་པར་ཚོགས། སྐྱབས་རྗེ་ཟླ་བ་བཟང་པོ་མཆོག་གིས་ཐུབ་དབང་གཙོ་འཁོར་གསུམ་དང༌། གུ་རུ་གཙོ་འཁོར་གསུམ་གཙོས་སངས་རྒྱས་སྟོང་སྐུ། གསེར་དངུལ་ལས་བཟོས་པའི་མཆོད་ཆས་དང་རོལ་སིལ། ཝཱ་ར་ཎ་སིའི་གོས་ཆེན་ལས་གྲུབ་པའི་ཚེས་བཅུ་ཆེན་མོ་གར་འཆམ་གྱི་ཡོ་བྱད། གཙུག་ལག་ཁང་གི་གནམ་བཏགས་ས་རྒྱན་སོགས་རྗེ་བླ་མ་ཟླ་བ་བཟང་པོ་མཆོག་གིས་བལ་ཡུལ་ནས་གདན་དྲངས།

 སྐབས་དེར་གཞིས་བྱེས་ལྷན་འཛོམས་བྱུང་ཞིང་ཕྱོགས་འདུས་ཀྱི་དགོན་ཁག་མང་པོའི་བླ་གྲྭ་སྟོང་ལ་ཉེ་བར། རབ་བྱུང་བསྙེན་རྫོགས་དང་དབང་ལུང་ཁྲིད་གསུམ་སོགས་གནང་ཞིང༌། མཁན་ཆེན་ཟླ་བ་བཟང་པོའི་མཚན་དཔེ་གསེར་ཞལ་བདག་ཅག་རྣམས་ཀྱི་བསོད་ནམས་མིག་གི་བདུད་རྩིར་གྱུར་ཅིང༌། ཟབ་གསང་གདམས་པའི་དཔལ་ལ་ལོངས་སྤྱོད་པའི་སྐལ་བཟང་དུས་སྟོན་ནམ་ཡང་བརྗེད་དཀའ་བ་ཞིག་བྱུང་ངོ༌། །ལོ་དེར་བླ་རྒན་དང་མཁན་རྒན་གཉིས་དགོངས་པ་ཞི་བའི་དབྱིངས་སུ་གཟིམས། དེ་རྗེས་དགོན་པའི་ལས་འཛིན་རྣམས་བསྐོས་བསྒྲིགས་མཛད་དེ། རྗེ་བླ་མ་མཁན་ཆེན་ཟླ་བཟང་རིན་པོ་ཆེ་བལ་ཡུལ་དུ་ཞབས་བཏེགས་སོ། །

 སྤྱི་ལོ་ ༡༩༩༡ ལོར་བོད་ཟླ་དང་པོ་ཚེས་༢༩་ཉིན་ལྷ་མིའི་རྣམ་འདྲེན་དམ་པ་མཁན་ཆེན་ཟླ་བཟང་ངེས་དོན་སྒྲུབ་བརྒྱུད་ཆོས་ཀྱི་ཉི་མ་མཆོག་དགོངས་པ་ཞི་བའི་དབྱིངས་སུ་གཟིམས་པའི་ཚུལ་བསྟན་པའི་ལོ་དེར། གདུང་མཆོད་སྨིན་གླིང་རྡོར་སེམས་སྒྲུབ་ཆེན་གསར་དུ་བཙུགས་པ་ནས་རྒྱུན་འཇགས་བྱུང༌།

 སྤྱི་ལོ་ ༡༩༩༢ ལོར་དིལ་ཡག་དགོན་གྱི་སྒྲུབ་ཁང་གསར་དུ་སྤོས་པའི་མཐུན་རྐྱེན་བླ་མ་ཚེ་མཐར་ནས་གནང་སྟེ། བོད་ཟླ་༧་པའི་༢༩་ཉིན་ལེགས་གྲུབ་བྱུང་བ་ནས་སྒྲུབ་པ་དངོས་གཞི་བཙུགས། ལོ་དེར་གཤིན་རྗེ་དང་ཕུར་པའི་དགོན་ཁང་ཡང་བཙུགས་པར་མཛད།

 སྤྱི་ལོ་ ༡༩༩༣ ལོར་ཚེས་བཅུ་ཆེན་མོ་གར་འཆམ་དང་གདངས་དབྱངས་གསར་དུ་བཙུགས། སྐབས་དེར་ཀུན་བཟང་རབ་འབྱམས་ནས་དགུ་དང་སྒྲུབ་ཆེན། ཚེས་བཅུ་གསུམ་གྱི་འབག་གསར་བཞེངས་་སོགས་ལྷག་བསམ་བཟང་པོས་མཛད་རྗེས་ཆེ། ལོ་དེའི་དུས་མཆོད་སྐབས་སུ། མི་འཁྲུགས་ཀྱི་ཆོ་ག་དང་རིག་བྱེད་མའི་ཆོ་ག །པདྨ་གར་དབང༌། འཁོར་བ་དོང་སྤྲུགས་སོགས་སྔར་སྲོལ་ལྟར་གསར་དུ་བཙུགས།

 སྤྱི་ལོ་ ༡༩༩༤ ལོར་དཔལ་སྤུངས་ནས་འཆམ་དཔོན་སོགས་སྤྱན་དྲངས་ཏེ། དགུ་སྒྲུབ་ཆེན་ཚེས་བཅུ་གསུམ་གྱི་སློབ་སྦྱོང་བྱས། བོད་ཟླ་༤་པའི་ཚེས་༤་ནས་༡༠་བར་ཚེས་བཅུ་ཆེན་མོ་གསར་དུ་བཙུགས།

 རབ་བྱུང་བཅུ་བདུན་པའི་ཤིང་ཕག་སྟེ་སྤྱི་ལོ་ ༡༩༩༥ ལོར་སྤྱི་ཟླ་༨་པའི་ཚེས་༥་ལ། དིལ་ཡག་སྒྲུབ་དཔོན་བསྟན་འཛིན་རིན་པོ་ཆེའི་ཡང་སྲིད་ཀརྨ་གཞན་ཕན་ཆོས་ཀྱི་བློ་གྲོས་མཆོག་གཞིས་སྐོར་ཐེངས་དང་པོ་གདན་ས་ཆེན་པོ་དིལ་ཡག་དགོན་དུ་ཕེབས། ཟླ་བཟང་གོང་མ་དང་མཁན་བླ་རྣམ་གཉིས་ཀྱི་གསེར་གདུང་ཆེ་ཆུང་གསུམ་གདན་དྲངས། དིལ་ཡག་དབུ་རྩེའི་གཙུག་ལག་ཁང་གསར་བཞེངས་འཆར་འགོད་མཛད། སྤྲུལ་སྐུ་སངས་རྒྱས་རིན་པོ་ཆེའི་ཡབ་ཕྲིན་དགའ་མཆོག་དང་ཞུ་མེ། ཀརྨ་དར་རྒྱས་གསུམ་གྱིས་ཁང་ལས་ཐོག་མཐའ་བར་གྱི་ལས་སྒོ་མ་ལུས་ཐུགས་ཁུར་ཟབ་བཞེས་ཐོག་གཙུག་ལག་ཁང་དང་བཤད་གྲྭ་དང་སྒྲུབ་ཁང༌། དེ་བཞིན་བཙུན་དགོན་འདུ་ཁང་དང་སྒྲུབ་ཁང་སོགས་གདན་ས་ཕན་ཚུན་བསྐྱར་བཞེངས་དབུ་བཙུགས་ནས་མཐའ་རྒྱས་མ་གྲུབ་ཀྱི་བར་ལྷོད་མེད་ཀྱིས་ཞབས་ཞུས་སྒྲུབ་པ་སོགས་མཛད་རྗེས་ཤིན་ཏུ་ཆེ།

 སྤྱི་ལོ་ ༡༩༩༦ ལོར་སྐྱབས་རྗེ་མཁན་ཆེན་ཟླ་བཟང་རིན་པོ་ཆེའི་ཡང་སྲིད་མཚན་དཔེ་གསར་དུ་བཞད་པ་དེ་ཉིད། ༧རྒྱལ་བའི་དབང་པོ་སངས་རྒྱས་ཀརྨ་པ་ཨོ་རྒྱན་ཕྲིན་ལས་རྡོ་རྗེའི་སྒྲིབ་མེད་ཡེ་ཤེས་སྤྱན་གྱིས་གཟིགས་པ་བཞིན་འཁྲུལ་མེད་ངེས་རྙེད་བྱུང༌། ལོ་དེའི་བོད་ཟླ་༡༡་པའི་ཚེས་༡༦་ཉིན་གཟའ་སྐར་འཕྲོད་སྦྱོར་བཟང་པོར། དིལ་ཡག་ཨེ་ཝྃ་དཔལ་རི་བཀྲ་ཤིས་མི་འགྱུར་རྡོ་རྗེ་རྒྱལ་མཚན་གླིང་དུ་ཐོག་མར་གདན་དྲངས།

 རབ་བྱུང་བཅུ་བདུན་པའི་ས་སྟག་སྟེ་སྤྱི་ལོ་ ༡༩༩༨ ལོར་བོད་ཟླ་༣་པའི་ཚེས་༨་རྒྱལ་འཛོམས་དུས་བཟང་ལ། མཁན་ཆེན་ཟླ་བཟང་རིན་པོ་ཆེའི་ཡང་སྲིད་མཆོག་གོང་མ་ན་རིམ་གྱི་གསེར་ཁྲིར་མངའ་གསོལ་མཛད་སྒོར། དུལ་མོ་ཆོས་རྗེ་གཙོས་དགོན་ཁག་དྲུག་ཅུ་ལྷག་ཙམ་གྱི་སྤྲུལ་སྐུ་མཁན་བླ་སོགས་དགེ་འདུན་ཆེས་མང་པོ་འདུས་པའི་དབུས་སུ་རྟེན་འབྲེལ་མཛད་སྒོ་ལེགས་པར་གྲུབ།

 སྤྱི་ལོ་ ༡༩༩༩ ལོར་དབུ་རྩེའི་གཙུག་ལག་ཁང་ཕྱི་ནང་ཡོངས་རྫོགས་མཐའ་རྒྱས་བྱུང་ཞིང༌། བོད་ཟླ་༣་པའི་ཚེས་བཅུ་ཆེན་མོའི་སྐབས་དིལ་ཡག་སྒྲུབ་དཔོན་སྤྲུལ་སྐུ་རིན་པོ་ཆེ་མཆོག་ཆེད་ཕེབས་མཛད་དེ་སྒོ་འབྱེད་གནང༌།

 སྤྱི་ལོ་ ༢༠༠༣ ལོར་བོད་ཟླ་༡༠་པའི་ཚེས་༣་ནས་བདེ་ཆེན་ཞིང་སྒྲུབ་ཆེན་མོ་ཉིན་༥་གསར་དུ་བཙུགས་ནས་རྒྱུན་ཆགས་བྱུང༌།

 སྤྱི་ལོ་ ༢༠༠༣ ལོར་སྤྲུལ་སྐུ་སངས་རྒྱས་རིན་པོ་ཆེ་མཆོག་གིས་བླ་རུང་ནས་མཁན་པོ་གདན་དྲངས་ཏེ་བཤད་གྲྭ་སླར་གསོ་མཛད།

 རབ་བྱུང་བཅུ་བདུན་པའི་ས་བྱི་སྟེ་སྤྱི་ལོ་ ༢༠༠༨ ལོར་དིལ་ཡག་དགོན་ལ་དབྱར་གནས་ཐེངས་དང་པོ་གསར་དུ་བཙུགས་པས་ནས་རྒྱུན་འཛུགས་བྱུང་ངོ༌། །

 དིལ་ཡག་དགོན་དེར་གྲྭ་ཆུང་གསར་ཞུགས་ཧ་ཅང་ཉུང་བའི་སྐབས་སུ། ལྷག་བསམ་ཅན་འགའ་ཞིག་གིས། དིལ་ཡག་དགོན་པའི་མདུན་ལམ་དུ་དམིགས་ཏེ་དགོན་གྱི་ལས་ཐོག་གཉེར་ཆོས་རྣམས་ལ་བཀའ་དྲི་དང་འབྲེལ་བའི་སྐབས་སུ། གཞན་ནས་རོགས་སྐྱོར་དང༌། ༧ཟླ་བཟང་རིན་པོ་ཆེ་མཆོག་དང་སངས་རྒྱས་སྤྲུལ་སྐུ་རྣམ་གཉིས་ཀྱི་རྒྱབ་སྐྱོར་མཛད་དེ་སྤྱི་ལོ་ ༢༠༡༠ ལོའི་བོད་ཟླ་༩་པའི་ཚེས་༢༢་ལ་དབུ་བཙུགས། དེ་ལ་ཐོག་མར་ཡི་གེ་འབྲི་ཀློག་བསླབ། སློབ་ཆུང་གི་དང་པོ་བོད་ཡིག་ཀ་ཁ་ནས་བཟུང་འབྲི་ཀློག་དཔྱིས་ཕྱིན་པ་དང༌། སུམ་རྟགས་དག་གསུམ་རྩ་བ་བློ་འཛིན་དང༌། བྲིས་གཟུགས་སོགས་སྦྱངས་འབྲས་ཐོན་ནས་བཤད་གྲྭར་འཇུག་པ་སྟེ། གཞི་རིམ་སློབ་གྲྭའི་འགྲོ་ཚུལ་མདོར་བསྡུས་པ་དང་བཅས་པ་ནི་བསྟན་པའི་སོན་རྩ་ཤིན་ཏུ་གལ་ཆེ་བར་གྱུར།

 སྤྱི་ལོ་ ༢༠༡༠ སངས་རྒྱས་ཕུན་ཚོགས་ཡང་སྲིད་རིན་པོ་ཆེ་ནས་དིལ་ཆུང་ཉིན་ལ་བཤད་གྲྭ་གསར་བཞེངས་ལེགས་གྲུབ་བྱུང་ཞིང༌། ལྷ་བབས་དུས་ཆེན་ལ་སྒོ་འབྱེད་དང་འབྲེལ་དུལ་མོ་ཆོས་རྗེ་གདན་དྲངས། གཅིག་ཤེས་ཀུན་གྲོལ་གྱི་དབང་ལུང་ཡང་བསྩལ།

 རབ་བྱུང་བཅུ་བདུན་པའི་ས་སྟག་ཧོར་ཟླ་༡༡པའི་ཚེས་༢༤སྟེ་སྤྱི་ལོ་ ༢༠༡༠ ལོར་ཟླ་༡༢་པའི་ཚེས་༢༩་ཉིན། ཟླ་བཟང་མཆོག་སྤྲུལ་རིན་པོ་ཆེ་མཆོག་གི་དགོངས་འཆར་བཞིན་སྡེ་དགོན་ཡོངས་ནས་གྲོས་མཐུན་བྱུང་བ་དང༌། དམིགས་བསལ་བྱམས་མགོན་རྡོ་རྗེ་འཆང་ཆེན་པོས་ཐོས་བསམ་སློབ་གཉེར་ལོ་བཅུ་གནང་དགོས་པའི་བཀའ་བརྟགས་གསེར་གྱི་ཅོད་པན་དངོས་སུ་ཕེབས་དོན་ལྟར། གསེར་རྟ་ལྔ་རིག་ནང་བསྟན་སློབ་གླིང་དུ་བྱོན། དེ་ནས་བརྡ་སྤྲོད་འཛིན་གྲྭ་དང་ཚད་མ་གོང་འོག འདུལ་གཞུང་གོང་འོག་སོགས་ལ་ལོ་རེ་བཞིན་སྦྱངས་བརྩོན་ཕུལ་ཏུ་ཕྱིན་པ་མཛད།

 སྤྱི་ལོ་ ༢༠༡༢ ལོར་ཆོས་འཁོར་དུས་ཆེན་ལ་གདན་ས་དིལ་ཡག་དགོན་དུ་དུལ་མོ་ཆོས་རྗེ་གདན་དྲངས་ཏེ་ཟླ་བཟང་སྤྲུལ་པའི་སྐུ་རིན་པོ་ཆེ་མཆོག་རབ་ཏུ་བྱུང་བར་མཛད་དོ། །

 སྤྱི་ལོ་ ༢༠༡༡ ལོ་ནས་འགོ་བརྩམས་ཏེ་དགོན་པའི་མཆོད་སྡེ་རྣམས་ལ། དེང་དུས་ཀྱི་སྐད་ཡིག་དང་རིག་གཞུང་ཉམས་གསོའི་བྱ་བ་རླབས་ཆེན་གནང་བའི་སྲོལ་གཏོད། ཆོས་དང་འཇིག་རྟེན་སོགས་དེང་དུས་ཀྱི་སྤྱི་ཚོགས་གང་ལའང་ཉེ་བར་མཁོ་བའི་རྒྱུ་མཚན་གྱིས་ལྷག་བསམ་ཀུན་ནས་བསླངས་ཏེ་རང་དགོན་དགེ་འདུན་པ་འགའ་ཞིག་གིས་མ་སྐུལ་དྭང་བླང་ཐོག་ནས་ལས་འགན་བཞེས་པ་དང་འབྲེལ། སྐྱབས་རྗེ་ཟླ་བཟང་མཆོག་སྤྲུལ་རིན་པོ་ཆེ་དང༌། སྤྲུལ་སྐུ་སངས་རྒྱས་ཕུན་ཚོགས་རིན་པོ་ཆེ་རྣམ་གཉིས་གཙོས་དགོན་པས་ཐུགས་ཁུར་རྒྱབ་སྐྱོར་དང་བཅས་ཏེ། ལོ་རེར་དགུན་གྱི་ཆོས་མཚམས་རྣམས་སུ་ཟླ་གཅིག་ལྷག་ཙམ་གྱི་ཡུན་ལ། མང་ཚོགས་རྒན་གཞོན་བར་གསུམ་ལ་འཚམས་པའི་རིག་གནས་ཏེ། དཔེར་ན་ཆུང་བའི་རིགས་ལ་ཡི་གེ་འབྲི་ཀློག་དང༌། བར་བ་རྣམས་ལ་འབྲི་ཀློག་གཞིར་བཞག་ཐོག་སུམ་རྟགས་དག་གསུམ། རྒན་རིགས་ལ་ཁ་འདོན་དང༌། བློ་སྦྱོང༌། དེ་བཞིན་བོད་སྐད་ཀྱི་ཐ་སྙད་གསར་པ་སློབ་པ་དང༌། མ་ཟད་འཆར་གཞི་དང་བསྒྲིགས་རིམ་ཡོད་པའི་རྒྱུགས་སྤྲོད་བྱ་དགའ་གནང་བ་སོགས། མདོར་ན་ཆོས་འཇིག་རྟེན་གང་ལའང་ཚེ་སྲོག་གི་གསོན་ཤུགས་སྨིན་ངེས་ཀྱི་བྱ་བ་གལ་ཆེ་མཛད་པ་ཡིན་ནོ། །དེ་བཞིན་དེང་སང་སྐྱེ་འགྲོ་རྣམས་ཉོན་མོངས་པ་གཞན་དབང་དུ་གྱུར་ཅིང༌། ངན་སྤྱོད་ཀྱི་བྱ་བ་རྣམས་ཉིན་རེ་ནས་ཉིན་རེ་ཇེ་འཕེལ་དུ་འགྲོ་བཞིན་པའི་སྐབས་འདིར། འཇིགས་སུ་རུང་བའི་ནད་ངན་ཨེ་ཙིའི་ཞེས་བཅོས་སུ་མེད་ཅིང་འགོས་སླ་བ་འདི་ཉིད། རང་རེའི་མི་རིགས་འདིའི་འཕྲོད་བསྟེན་དང་རིག་གནས་སོགས་ཞན་པས་འདི་ཉིད་འབྱུང་ཉེ་བ་དང༌། བྱུང་ན་ཉེན་ཁ་ཆེ་བ་སོགས་ལ་དགོངས་ཏེ་ནད་ཡམས་སྔོན་འགོག་གི་བྱ་བ་ཞིབ་ཚགས་གོ་ངེས་སུ་སྤེལ་བ་སོགས་མདོར་ན་སྤྱི་ཚོགས་ལ་སྨིན་པའི་ལས་དོན་གལ་པོ་ཆེ་སྒྲུབ་པར་མཛད་དོ། །

 བྱེས་ནས་ཀྱང་སྤྱི་ལོ་ ༡༩༦༤ ཙམ་ནས་རྒྱལ་དབང་རིག་པའི་རྡོ་རྗེའི་བཀའ་དགོངས་བཞིན། དིལ་ཡག་ཟླ་ས་རྣམ་གཉིས་བལ་ཡུལ་དུ་ཞབས་སོར་འཁོད་དེ་ཐོག་མར་འཕགས་ཤིང་ཀར་དགོན་གྱི་བསྟན་པའི་བདག་པོ་བལ་གཞུང་གི་མ་དེབ་ཏུ་སྐྱབས་རྗེ་ཟླ་བཟང་རིན་པོ་ཆེའི་མཚན་ཐོག་ཏུ་རྒྱལ་དབང་མཆོག་གིས་འཇོག་པར་མཛད། དེ་ནས་སྒྲུབ་བརྒྱུད་ཀརྨ་ཀཾ་ཚང་གི་བསྟན་པའི་འབྱུང་གནས་ཆུ་མགོ་ལྟ་བུར་གྱུར། དེ་བཞིན་རྒྱལ་དབང་རིག་པའི་རྡོ་རྗེའི་བཀའ་དགོངས་ལྟར་མཆོད་རྟེན་བྱ་རུང་ཁ་ཤོར་དུ་དིལ་ཡག་དགོན་པ་གཞི་བཙུགས་པ་ནས་བལ་ཡུལ་ནང་མ་དགོན་ཡིན་པར་དོན་ལ་གནས་ཤིང༌། དེ་ཡང་བླ་མ་ཀུན་གྲགས། གཉི་ཤང་བླ་མ་རྒྱལ་མཚན། གཉི་ཤང་བླ་མ་ཕུན་ཚོགས་བཅས་ཀྱང་དིལ་ཡག་དགོན་དུ་ཚར་ལོང་བྱུང༌། དེ་ལས་ད་ལྟ་བལ་ཡུལ་ནང་གནས་འཁོད་དཔལ་ངེས་དགོན་པ། ཀརྨ་བསམ་གཏན་གླིང་དགོན་པ། ཀརྨ་ལེགས་བཤད་གླིང་བཅས་བསྟན་པ་ཡང་དར་གྱི་སྐབས་དང་འབྲེལ་བ་ཡོད་པ་དོན་དུ་གནས་སོ། །དགེའོ།། །།

མཇུག་གི་བསྔོ་སྨོན་ནི།

༈ རྣམ་ཐར་གསོལ་འདེབས་ལས། མ་གྱུར་མཁའ་མཉམ་འགྲོ་བ་མ་ལུས་ཀུན། །མ་ནོར་མཚན་ལྡན་བླ་མས་རྗེས་བཟུང་ཞིང༌། །མ་བཅོས་ཕྱག་རྒྱ་ཆེན་པོའི་གནས་ལུགས་རྟོགས། །མ་རིག་འཁོར་བའི་གཞི་རྩ་ཆོད་པར་ཤོག །ད་དུང་རྟགས་ཙམ་འཛིན་པའི་དུས་སྙིགས་འདིར། །ཁྱེད་ལ་དད་ཅིང་གུས་པ་མང་མཆིས་ན། །ཐུགས་རྗེ་གློག་ལྟར་མྱུར་བའི་ལྕགས་ཀྱུ་ཡིས། །སྲིད་ཞིའི་མཐའ་ལས་འཛིན་པར་མཛད་དུ་གསོལ། །བདག་ཀྱང་འདི་ནས་ཚེ་རབས་ཐམས་ཅད་དུ། །རྗེ་བཙུན་བླ་མ་མཆོག་དང་མི་འབྲལ་ཞིང༌། །འདུལ་བ་འཛིན་པའི་མཆོག་ཏུ་ལུང་ཐོབ་ནས། །བཤད་སྒྲུབ་བསྟན་པ་དར་རྒྱས་བཀྲ་ཤིས་ཤོག །ཅེས་དེབ་ཕྲེང་དང་པོ་ལེགས་པར་གྲུབ་པ་བཀྲ་ཤིས་དཔལ་འབར་འཛམ་གླིང་རྒྱན་དུ་ཤོག །སརྦ་མངྒ་ལཾ། །དགེའོ། །དགེའོ། །དགེའོ།། །།